
Schelling: Clara

A halál témaköre hozzátartozik mindennapi életünkhöz. Lehet ez egyfajta lezárása eddigi életünknek is, de akár egy új életforma kezdetét is jelentheti. Ezért szükséges, hogy véleményt alkossunk róla.
Schelling filozófiájában központi helyet töltenek be a szabadság, a természet, a transzcendencia, a lélek témakörei, melyek közé finoman illeszkedik a halálé is. Utóbbiról méltatlanul elhanyagolt, töredékben maradt művében olvashatunk, melynek címe Über den Zusammenhang der Natur mit der Geisterwelt. E mű valószínűleg felesége, Caroline halálát követően születhetett meg. A mű cselekménye több helyen is összefüggésben áll a filozófus életével és a Carolinéval kapcsolatos emlékeivel. Feltételezhető, hogy a filozófiai gondolatmenet alátámasztása egyben az elvesztett feleséghez való közelebb kerülés eszköze is. A dialógusos formában íródott történet nem csupán a halálról való gondolkozás céljából születhetett meg, hanem egyfajta gyászrítus, gyászfolyamat eredménye. A filozófus a fájdalmát szeretné enyhíteni, miközben valóban állást foglal a téma bizonyos kérdéseiben. A mű bevezetőjéből – melyet eredetileg nem ehhez a főszöveghez írt – kiderül, hogy egyedül a természetiből a szellemibe való átmenetet szeretné bizonyítani. Schelling először meghatározza az embert felépítő három alkotót (test – szellem – lélek), és a köztük lévő összetett kapcsolatot. Ezt követően a halál mint a testinek a szellemiben való feloldódása, a szellemi test előtérbe kerülése nyer értelmet. Schelling amellett érvel, hogy az elhunyt megőrzi személyiségét, és annak mind a három alkotórészét a halál után is. Felvázolja külső és belső, Isten és természet kapcsolatát. Leírja a tisztánlátásig vezető utat, majd halál utáni sorsunkat. Végezetül kitér a Menny helyére, a benne lévő lelkekre.
Schelling azt szeretné bebizonyítani, hogy elhunyt szeretteink haláluk után is emlékeznek ránk, velünk maradnak, valamint hogy halálunk után újra találkozhatunk velük. Személyes térbe helyezve, pszichológiai utalásokkal kiegészítve elemzem dolgozatomban e filozófiai gondolatmenetet.



